‘जागर’ का प्रारम्भ ‘जागरिया’ द्वारा पंच नाम देवों की स्तुति कर उनके आह्वान से की जाती है। सायंकालीन जागरों में इसके पश्चात् संध्यावली के गायन के साथ ही महाभारत का कोई आख्यान प्रस्तुत किया जात है। तदुपरान्त जिन-जिन देवताओं को आमन्त्रित करना है, उनकी गाथा का गायन जगरिया द्वारा वाद्यों के संगीत के साथ प्रस्तुत करना आरम्भ होता है। गाथा में उनके आविर्भाव जीवन की प्रमुख घटनाओं का समावेश रहता है। ‘जगरिए’ के गायन स्वरों एवं वाद्यों की तेज होती लय के बीच ‘डंगरिये’ धीमे-धीमे झूमने लगते हैं, उसके शरीर में धीमी कम्पन उठती दिखाई देती है। इस बीच जगरिए का स्वर और वाद्यों की गति और तीव्र हो जाती है और इसी क्षण ‘डंगरिये’ के शरीर में देव-शक्ति प्रकट हो जाती है। यही क्रम अगले ‘डंगरिए’ के लिए होता है। देखते ही देखते सभी आमन्त्रित स्थानीय देवी-देवता ‘डंगरियों’ के शरीर में प्रकट होते दिखाई देते हैं। इस बीच प्रकट हुए देवी-देवता एक दूसरे का नमन् करते हैं।